Hvis du synes almindeligt teater er alt for old school og gerne vil have oplevelsen helt ind på livet, så læs denne lidt anderledes efterlysning.

Hvis du vil have en teateroplevelse helt ind på livet kan nedenstående eftersøgning fra Teater Nordkraft i Aalborg og teatertruppen Teatergrad være lige noget for dig. Til november skal den København-baserede teatertrup nemlig opføre stykket Et Dukkehjem af Henrik Ibsen. For Teater Nordkraft, men ikke på Teater Nordkraft. For at skabe den allermest naturalistiske udgave af det verdensberømte ægteskabsdrama vil truppen nemlig opføre stykket i et privat hjem for kun 30 publikummer. Ingredienserne er derudover tre skuespillere og en iPod. Hvis det lyder som noget for jer, så læs endelig videre. Der er nemlig en kort liste med krav. I skal være et ægte- eller kærestepar. I skal bo sammen, og hvis I har børn, skal de passes i de par timer, det tager at opføre Et Dukkehjem. Og så må I meget gerne bo i Aalborg, skriver Teater Nordkraft. Hvis ovenstående har vakt jeres interesse, så hører Teater Nordkraft meget gerne fra jer.